Et yderst sjældent syn fik op imod 50 forbipasserende til at stoppe op, og flere fandt deres mobiltelefon frem for at tage billeder, mandag eftermiddag. En delfin var svømmet ind i Limfjorden og var nået hele vejen ind til Aalborg, hvor den lå og boltrede sig i området omkring Limfjordsbroen. TV2 Nords reporter var på stedet og fik flere billeder af delfinen og tog en snak med formanden for Biologiforbundet, Brian Ravnborg, der også var på stikkerne på kajen i Aalborg. - Jeg er dog i tvivl om, hvorvidt der er tale om en almindelige delfin, eller om det er et øresvin, som er den delfinart, der oftest optræder i danske farvande, siger Brian Ravnborg. - Uanset hvad er det højst usædvanligt at se den her omkring. Delfinen er formodentlig en ung han, som er kommet på eventyr i Aalborg. Synet var så spektakulært, at flere sæler også var stoppet op i Limfjorden for at kigge på den unge delfin. Brian Ravnborg forklarer desuden, at delfinen med al sandsynlighed vil blive hængende omkring Aalborg de næste dage, så derfor er der rig mulighed for selv at spotte vanddyret i Limfjorden.
En delfin spottet i Limfjorden ved Aalborg fik flere nysgerrige forbipasserende til at stoppe op, mandag eftermiddag.